پرون په مسکو کې په سلگونو مظاهرچیان زنداني شوي
د دغو مظاهرو په وخت کې په حکومت کې د اداري فساد په ضد مهم مخالف سیاسي مشر هم نیول شوی
پرون د دوشنبې په ورځ په روسیې کې پولیسو په سلگونو تنه مظاهرهچیان چې په هغه ملک کې د فساد او د صدراعظم ډیمټري میډویډیف په ضد لارو کوڅو ته راوتلي وو زنداني کړي دي. په دغو نیول شوو مظاهرهچیانو کې د حکومت مخالفه سیاسي مشر الیکسي نوالني هم شامل دی. داسي اټکل کیږي چې دغه مظاهرې د کال ٢٠١١ او ٢٠١٢ د کریملن ضد مظاهرو نه وروسته تر ټولو لویې مظاهري دي. د یادوني وړ ده چې د روسیې ولسمشر ولادمیر پوتن به راتلونکي کال د څلورم ځل لپاره د ولسمشرۍ مقام ته کاندید شي. د سرویگانو نه داسي معلومیږي چې د روسیې لبرال سیاستمدار نوالني د خلکو تر منځ دومره محبوبیت نلري چې په راتلونکي انتخاباتو کې ولسمشر پوتن ته ماتي ورکړي. خو د نوالني ملاتړي هیله لري چې د انتخاباتو نه وړاندي په حکومت کې د فساد په ضد مبارزه وکړي او د خلکو تر منځ خپل محبوبیت زیات کړي. د رویټرز خبریال وایي چې پولیس یې ولیده چې نیوالني یي په مسکو کې د خپلو پلویانو ترڅنگ د مظاهرو په وخت ونیوه. کله چې د پولیسو موټر روان شو نو د نیوالني په سلگونو تنه ملاتړي د پولیسو د موټر نه چارچاپیره شول او د موټر د دروازو د خلاصولو کوښښ یې کاوه. د نیول کیدو نه مخکي نیوالني خپلو ملاتړو ته ووئیل "زه ډیر خوشحاله یم چې د ملک په گوټ گوټ کې خلک لارو کوڅو ته راوتلي دي." کریملن پرون د یکشنبې په ورځ وئیلي دي چې دغه مظاهرې غیر قانوني، پارونکي او لمسونکي دي.